ועדת הכלכלה, כנסת 19, פרוטוקול מספר 400, 2014-12-02 09:00

מיכל רוזין: להחריג בחוק שלקוח קיים כן יוכל?

שולי מועלם-רפאלי: אנחנו נכניס את זה לנוסח.

שולי מועלם-רפאלי: אם הלקוח כבר קיים, אני אשמח שיציעו ללקוח תכניות אטרקטיביות יותר.

שולי מועלם-רפאלי: אני לא רוצה לחסום את זה.

שולי מועלם-רפאלי: לקוח שקיים גם מכיר את הדרך להמשיך או להפסיק.

מיכל רוזין: אותו היגיון עובד כשאני לקוחה של יס ורוצים להציע לי להיות לקוחה של הוט.

מיכל רוזין: אני לקוח קיים של המוצר הכללי.

<שוש רבינוביץ: של אותו עוסק.

שולי מועלם-רפאלי: הלקוח של אותה חברה.

מיכל רוזין: את לא מאפשרת לי כלקוחה לקבל מידע שיכול, אולי, לעזור לי במיקוח.

שולי מועלם-רפאלי: אני מאפשרת לך, אבל שיהיה לפי בחירתך.

שולי מועלם-רפאלי: אני רוצה לאפשר לך, אבל שאת תבחרי אם את רוצה לקבל את ההצעה הזאת מהחברה השנייה או לא.

שולי מועלם-רפאלי: הכל פה הוא תלוי לקוח ולקוחה, לא תלוי חברה.

<נמרוד הגלילי: הנוסח החדש הוא קצת שונה.

<נמרוד הגלילי: הנוסח המקורי נוגד לחלוטין את התיקון לחוק התקשורת.

<נמרוד הגלילי: בכל הדיונים שהתקיימו בוועדה הזאת, כמדומני, היה מאוד חשוב להחריג את הטלמרקטינג האנושי על מנת לא לפגוע פגיעה קשה בעסקים ובמועסקים.

<נמרוד הגלילי: יש פה איזה שהוא איזון.

<נמרוד הגלילי: חברה שעושה טלמרקטינג אנושי משקיעה משאבים, היא לא עושה את זה בצורה בלתי אחראית.

<נמרוד הגלילי: היא משקיעה בצורה כזאת כדי להגיע ללקוח שיש פוטנציאל שהוא מעוניין במוצר, לא סתם כדי להטריד אותו.

<נמרוד הגלילי: חייב להיות איזה שהוא סוג של איזון.

<נמרוד הגלילי: הנושא של לקוחות קיימים זה משהו שחשוב לשמור אותו.

<נמרוד הגלילי: להשמיע את הקלטת זה מן איזה שהוא משהו שקצת לא נראה לי ברור.

<נמרוד הגלילי: נראה לי יותר נכון לחייב אותם לומר טקסט.

שולי מועלם-רפאלי: זה מייתר את הצעת החוק, אדוני.

שולי מועלם-רפאלי: ממה נפשך?

שולי מועלם-רפאלי: אם הוא מחויב להגיד לו טקסט, והלקוח יגיד לו "לא", הוא ימשיך את התהליך שנגדו אנחנו יוצאים, של לנסות לשכנע, להפעיל לחץ.

שולי מועלם-רפאלי: בדיוק את זה אנחנו רוצים למנוע בהצעת החוק.

<נמרוד הגלילי: זה לא נכון.

<נמרוד הגלילי: אתם קצת מפחיתים מערכו של הצרכן.

<נמרוד הגלילי: הנוסח עכשיו הוא קצת בעייתי מהבחינה שהוא מחליק כדי שזה יתאפשר.

<נמרוד הגלילי: הוא לא מנוגד לחוק התקשורת, אבל זה מעלה כמה סימני שאלה ותהיות.

מיכל רוזין: תעלה אותם.

מיכל רוזין: תהיה ענייני.

<נמרוד הגלילי: אני מחזק את מה ששוש אמרה.

<נמרוד הגלילי: אני חושב שהפתרון הנכון הוא לא לחייב עכשיו הקלטה, כי זה באמת מסרבל את הנושא.

מיכל רוזין: אתה לא יכול לחייב בחוק את כל הטלפנים להגיד נוסח מסוים.

מיכל רוזין: אתה לא יכול להגיד שכל מי שיתקשר מכל חברה שלא תהיה יצטרך להגיד א',ב,ג'.

מיכל רוזין: אם אותו טלפן, שמקבל 20 שקלים לשעה, יטעה ולא יזכור להגיד את המשפט הזה, יחייבו אותו.

מיכל רוזין: אין בזה היגיון.

מיכל רוזין: זאת לא הצעת חוק שאתה יכול להגיד שיהיה נוסח שילכו לפיו.

<שוש רבינוביץ: גם היום חייבים להגיד בעל פה את תנאי הביטול.

<שוש רבינוביץ: זה כבר בחוק.

אורלי לוי אבקסיס: זה לא בדיוק עובד.

מיכל רוזין: זה לא קורה.

<נמרוד הגלילי: יש היום את התיקון החדש לחוק הגנת הצרכן עם אכיפה מינהלית.

<נמרוד הגלילי: אני חושב שזה שוט מאוד מאוד משמעותי לעוסקים.

<נמרוד הגלילי: אנחנו מקלים ראש בשוט הזה.

<נמרוד הגלילי: אני יודע שהרשות מתכוונת להשתמש בו בצורה מושכלת.

<נמרוד הגלילי: אני חושב שלהטיל היום עוד מגבלה על העוסקים זה מן מכת מוות להרבה מאוד עוסקים.

אורלי לוי אבקסיס: גברתי היושבת-ראש, גם אני קיבלתי לא מעט פניות.

אורלי לוי אבקסיס: לצערי הרב זה היה צמוד מידי לישיבה הזאת.

אורלי לוי אבקסיס: לא פנו אלינו קודם.

אורלי לוי אבקסיס: אי אפשר לומר שלא היה בהן היגיון.

אורלי לוי אבקסיס: הצעת החוק הזאת, שבאמת שולי היא הראשונה ביוזמים ולכן זה גם בידיה, באה לפתור בעיה שאנחנו מתמודדים איתה לגבי ניצול של המצב הקיים.

אורלי לוי אבקסיס: הניצול הזה, לפחות ממה שנחשפנו אליו, הוא דווקא לאוכלוסיות החלשות.

אורלי לוי אבקסיס: כשאנחנו טוענים שלא זאת הייתה הכוונה בהתקשרות או לא זאת הייתה כוונת הלקוח בהתקשרות, קשה מאוד להוכיח, למרות שאנחנו יודעים שרוב העסקים מקליטים את השיחות.

אורלי לוי אבקסיס: הם אומרים לנו שזה לצורך שיפור השירות וכדומה, אבל הם לא מספקים לנו את זה כשאנחנו רוצים.

אורלי לוי אבקסיס: הייתה לי הצעת חוק בכנסת הקודמת שלא הספקנו להעביר.

אורלי לוי אבקסיס: פה אני מציעה משהו.

אורלי לוי אבקסיס: בוא נזכור שיש כמה עוסקים שיכול להיות שאנחנו יכולים לפגוע בהם, בין היתר בעובדים שמשווקים את זה בקול האנושי.

אורלי לוי אבקסיס: אני רוצה להציע הצעה.

אורלי לוי אבקסיס: אולי תחומים מסוימים נחריג, כמו שירותים מצילי חיים, כמו מנויים לעיתון.

מיכל רוזין: מנויים לתיאטרון.

אורלי לוי אבקסיס: יכול להיות שגם ענייני תרבות, אני לא יודעת.

אורלי לוי אבקסיס: צריך להשאיר את זה בצריך עיון.

אורלי לוי אבקסיס: מאחר שבכל מקרה מקליטים, אני מציעה לנסות להכניס פה את הנושא של חובת - -נורא קל לשמור בזיכרון את הקובץ הקולי כקובץ קולי.

אורלי לוי אבקסיס: הוא לא לוקח הרבה מקום בזיכרון.

אורלי לוי אבקסיס: גם ככה הם שומרים אותו ומשתמשים בו רק כשזה עובד לטובת העוסק.

אורלי לוי אבקסיס: הלקוח הוא סוג של שבוי.

אורלי לוי אבקסיס: אולי כדאי שנחייב את חובת ההקלטה הזאת, שגם ככה קורית, להיות ברת העברה וסיפוק.

אורלי לוי אבקסיס: ברגע שיש איזה שהן שאלות לגבי תוכן, לגבי מה הסכמנו ומה לא הסכמנו באותו מכר טלפוני, יהיה חייב בעל העסק להעביר תוך כמה ימים את הקובץ הקולי.

מיכל רוזין: מה שאת מציעה הוא חלק מההצעה הזאת?

אורלי לוי אבקסיס: זה חלק מההצעה הזאת.

מיכל רוזין: היא מייתרת.

אורלי לוי אבקסיס: היא לא באה לייתר.

אורלי לוי אבקסיס: עדיין הקו המנחה יהיה ההצעה הזאת.

אורלי לוי אבקסיס: אולי נחריג מספר נושאים מסוימים, אני לא יודעת.

אורלי לוי אבקסיס: אני שמה את זה על השולחן.

מיכל רוזין: אפשר משפטית להחריג נושאים מסוימים?

<אתי בנדלר: עקרונית אפשר הכל, השאלה אם יש נימוקים מאוד טובים באופן שלא תהיה אפליה.

אורלי לוי אבקסיס: עדיין אנחנו משאירים חישוק או רשת ביטחון למקרה שאומר הלקוח שהוא לא הבין או שהוא לא הסכים על דבר מסוים.

אורלי לוי אבקסיס: זה יפתור הרבה מאוד בעיות בטרם פנייה לבתי המשפט וכדומה.

אורלי לוי אבקסיס: העוסק ידע שלא עומדת לזכותו אותה הקלטה, כי היא מוכיחה את מה שהלקוח אומר.

אורלי לוי אבקסיס: הלקוח אומר: וואלה, אני כן הסכמתי, אולי לא שווה לי להגיע להליך משפטי.

אורלי לוי אבקסיס: בשורה התחתונה הם יגיעו פה להסכמות שבדרך כלל יהיו לטובת הלקוח.

אורלי לוי אבקסיס: אני משאירה את זה.

שולי מועלם-רפאלי: העניין הוא טובת הלקוח.

שולי מועלם-רפאלי: זה העניין מבחינתנו.

אורלי לוי אבקסיס: בדיוק, כדי שנוכל להוכיח למה אני הסכמתי ולמה לא.

אורלי לוי אבקסיס: אי אפשר יהיה לסובב אותו.

אורלי לוי אבקסיס: ההקלטה תהיה מחויבת להימסר לו תוך x זמן שנקבע.

אורלי לוי אבקסיס: ידע אותו בעל עסק שהוא מוקלט ומחויב לספק את ההקלטה.

אורלי לוי אבקסיס: מה שיהיה בסיכומים זו העסקה שתצא לפועל, לא שום דבר אחר.

אורלי לוי אבקסיס: זו ההצעה שאני שמה על השולחן.

אורלי לוי אבקסיס: אני אשמח אם אפשר יהיה להשאיר את זה כמשהו שאנחנו מצהירים עליו.

אורלי לוי אבקסיס: לא משנה מה יהיה בכנסת הבאה או מי יהיה, אלה נושאים שיהיו צריכים להיות נידונים בוועדה לקראת הקריאה השנייה והשלישית.

אורלי לוי אבקסיס: זה לא יהיה נושא חדש.

אורלי לוי אבקסיס: נצטרך לדון בזה.

<אתי בנדלר: למה גברתי מתכוונת במילה "בזה"?

אורלי לוי אבקסיס: את ההצעה שהעליתי לגבי החרגה של תחומים מסוימים, שאולי כדאי לבדוק אותם מול המ.מ.מ לקראת קריאה שנייה ושלישית, ואת ההצעה של חובת ההקלטה וסיפוקה.

<אתי בנדלר: זה לא בהצעת החוק הזאת.

אורלי לוי אבקסיס: אנחנו יודעים שחוקים שנכנסים לא תמיד יוצאים אחד לאחד.

מיכל רוזין: השאלה אם זה לא נושא חדש שצריך לחזור לוועדת שרים.

אורלי לוי אבקסיס: אם אף אחד לא טוען נושא חדש, זה לא נושא חדש.

<אתי בנדלר: זאת בדיוק מטרת הדיונים בוועדה.

<אתי בנדלר: מבחינה תקנונית אפשר לטעון נושא חדש רק אחרי הקריאה ראשונה.

אורלי לוי אבקסיס: אם טענו משהו לקראת הקריאה הראשונה, אי אפשר יהיה להגיד עליו שהוא נושא חדש לקריאה שנייה ושלישית.

אורלי לוי אבקסיס: אני מבחינתי עשיתי את ה"וי".

<אתי בנדלר: נכון שלקראת הקריאה הראשונה הוועדה יכולה להכניס הרבה מאוד שינויים, אבל ההצעות צריכות להיות קשורות.

אורלי לוי אבקסיס: למה את חושבת שזה לא קשור?

<אתי בנדלר: אני אגיד לך למה.

<אתי בנדלר: אני, אגב, ברמה האישית מאוד תומכת בהצעתך, אבל זה ממש לא רלוונטי לצורך העניין.

<אתי בנדלר: יש עניין של מה מחייבים לעשות, ויש עניין של דרך ההוכחה, של ראיות.

<אתי בנדלר: ההצעה הנוכחית לא דנה בכלל בדרך שבה יוכח קיומו או יוכחו קיומן - -

אורלי לוי אבקסיס: אנחנו מטילים פה חובה על בעל העסק.

אורלי לוי אבקסיס: אנחנו בהחלט יכולים לשים את זה כדי להגן על הצרכן, שזאת מטרת החוק.

<אתי בנדלר: יכול להיות שאפשר לחייב הקלטה, אבל הנושא של מסירת ההקלטה זו כבר אופרה אחרת.

<אתי בנדלר: יש טוענים שזה כרוך בהרבה מאוד הוצאות, בהתאמת מערכות, באלף ואחד דברים.

<אתי בנדלר: היו לגבי הנושא הזה הרבה הערות כשהצעת החוק שלך - -

אורלי לוי אבקסיס: ואז הכנסת התפזרה.

<אתי בנדלר: הכנסת התפזרה והוועדה לא הספיקה להשלים את דיוניה.

<אתי בנדלר: בנושא הזה של דרך ההקלטה איש לא דן.

<אתי בנדלר: אין למוזמנים כרגע את הכלים להגיב בצורה ראויה.

<לאה ורון: לא הוזמנו אנשים שהרלוונטיות שלהם היא לנושאי ההקלטות ודרכי ההקלטות.

אורלי לוי אבקסיס: אפשר להשאיר את זה בצריך עיון לקראת קריאה שנייה ושלישית.

<אתי בנדלר: זה נושא שלמיטב הבנתי חורג לגמרי מהנושא של הצעת החוק.

<אתי בנדלר: הצעת החוק הזאת לא יכולה להוות פלטפורמה לקידום ההצעה שלך.

<אתי בנדלר: למה הדבר דומה?

<אתי בנדלר: שהצעת החוק הזאת תהווה פלטפורמה לשלב הרבה הצעות חוק פרטיות שהונחו ולא הגיעו לדיון מוקדם בכנסת.

<אתי בנדלר: נראה לי שהדבר מאוד בעייתי.

<אתי בנדלר: נשמע את נציגי הממשלה אם הם מוכנים.

<אתי בנדלר: תמיכת הממשלה הייתה בלמצוא דרך להקל על מצוקתם של אלה שפונים אליהם בטלפון.

אורלי לוי אבקסיס: אם אנחנו יכולים להרחיב סעד שיבוא לטובת הצרכן, גם אם זה בפלטפורמה הזאת שהיא לא הכי טבעית בעולם, אני חושבת שזה פלוס שהוועדה יכולה להרוויח.

<אתי בנדלר: אני מסכימה איתך שאפשר לתת למעסיק לשקול את האלטרנטיבה הבאה: או שהשיחה תבוצע בדרך המוצעת והייתה לגביה הסכמה, או שהיא תעשה כולה באופן אנושי, ובלבד – זה מה שהוצע על ידי איגוד לשכות המסחר - שתהיה הזדהות של שם העוסק, שם המטלפן, ויוצהר שמדובר כאן בשיחה שמיועדת לצורכי שיווק או מכירה.

<אתי בנדלר: החלק הזה יוקלט.

<אתי בנדלר: הנושא של העברת השיחה זה כבר נושא אחר.

<אתי בנדלר: זה נושא של ראיות.

<אתי בנדלר: זה מעבר להצעה.

אורלי לוי אבקסיס: את הכנסת פה את האפשרות לעוסק לבחור באיזו דרך הוא מתקשר, האם במענה המוקלט או במענה האנושי עם חובת הקלטה.

אורלי לוי אבקסיס: אם הוא יבחר בדרך הזאת של מענה אנושי עם חובת הקלטה, שידע שיש עליו חובה לספק את הראיה הזאת.

<אתי בנדלר: אינני יודעת.

אורלי לוי אבקסיס: אולי הם יבחרו בזה.

אורלי לוי אבקסיס: אולי הם יתנדבו ללכת לשם.

אורלי לוי אבקסיס: אז פתרנו את העניין של מה שנאמר במענה הקולי, כי אנחנו יכולים להוכיח אם היה או לא היה.

שולי מועלם-רפאלי: האם מבחינתך יש אפשרות למסגר אמירה במענה אנושי?

<אתי בנדלר: בהחלט.

<אתי בנדלר: יש לנו מספר דוגמאות בחוק הגנת הצרכן.

<אתי בנדלר: אני אתן לך דוגמה.

<אתי בנדלר: עדיין לא נכנס לתוקף תיקון מס' 41 לחוק הגנת הצרכן, שחל רק על סוגי עוסקים מסוימים, לא על כל העוסקים שחוק הגנת הצרכן חל עליהם.

<אתי בנדלר: זה מתחיל בזה שנציג של עוסק יזדהה בכל שיחת טלפונית של צרכן בשמו המלא או בשמו הפרטי וציון פרט נוסף שיאפשר את זיהויו בפנייה לעוסק.

<אתי בנדלר: הייתה כאן קביעה של החוק שאומרת שלא מספיק שמדבר יהודה מחברת השידור, אלא יהודה x מחברת y, או יהודה הג'ינג'י.

<אתי בנדלר: זה משהו שמאפשר את זיהויו בסופו של דבר, כדי שכשאני באה להתלונן בפני חברת y על תוכן השיחה לא יגידו לי שאין להם מושג עם מי דיברתי.

<אתי בנדלר: יש לנו עוד דוגמאות בחוק הגנת הצרכן שקובעות מה צריכים לומר ואיך לומר.

<אתי בנדלר: אם לא, היינו קובעים את זה עכשיו.

<אתי בנדלר: מזה אני לא מתרגשת.

<אתי בנדלר: העניין הוא שדרכי הראיה לאחר מכן של העברת קלטות זה כבר עניין שמחייב הצעת חוק נפרדת.

אורלי לוי אבקסיס: זה לא קלטות.

אורלי לוי אבקסיס: זה להפוך את זה כאופציה בין מענה אנושי למענה קולי ממוחשב.

אורלי לוי אבקסיס: אם בחרת במענה הקולי האנושי, יש לך x התחייבויות נוספות.

אורלי לוי אבקסיס: בחרת במענה הקולי הממוחשב, שם אנחנו יודעים מה החובה.

אורלי לוי אבקסיס: מה הקושי בהצעת החוק הזאת?

אורלי לוי אבקסיס: כשיש את המענה הקולי האנושי אנחנו לא יודעים אם הם עמדו במסגרת החוק.

אורלי לוי אבקסיס: ההקלטה באה להוכיח שהם עמדו בהתחייבויות של החוק.

אורלי לוי אבקסיס: הם ידעו שאם הם הולכים על האופציה הזאת, הם יהיו חייבים לספק את ההוכחה לכך שהם עמדו במסגרת החוק.

<אתי בנדלר: אגב, יכולה להיות מחלוקת גם באופציה שמוצעת על ידי הממשלה כרגע.

<אתי בנדלר: יגיד הצרכן שהקטע של המענה המוקלט לא היה בכלל.

<אתי בנדלר: אנחנו שוב מגיעים לנושא הזה של הראיות.

<אתי בנדלר: לכל אורך חוק הגנת צרכן יכולים להיות חילוקי דעות לגבי מה אירע, לגבי מה היה.

<אתי בנדלר: אנחנו לא יכולים בהקשר המצומצם הזה רק לשנות, אלא זה מחייב הצעת חוק נפרדת.

אורלי לוי אבקסיס: אולי נעשה משהו שילכו בעקבות זה.

איציק שמולי: יש פה איזו שהיא דילמה.

איציק שמולי: אני מכיר את הנושא הזה מקרוב, כי אני מוביל את השדולה של הגמלאים בכנסת.

איציק שמולי: זאת אחת האוכלוסיות שנפגעת בצורה הקשה ביותר מהמוקדים האלה.

איציק שמולי: צריך להגיד פה שזה לא כל החברות.

איציק שמולי: לא צריך להגיד את השמות בקול רם.

איציק שמולי: כולנו מבינים על איזה סוג של חברות מתקבלות תלונות במועצה הישראלית לצרכנות, באירגוני הצרכנים, בארגון ידיד ובכל מיני מקומות.

איציק שמולי: גם את זה צריך לומר.

איציק שמולי: אני מתלבט ונקרע בשני דברים.

איציק שמולי: שולי, לפי מה שאמרת, יש שיג ושיח ביניכם.

שולי מועלם-רפאלי: כפי שאמרתי, איציק, חלק מהחברות הגיעו אלי אתמול אחרי הצהריים, ערב.

שולי מועלם-רפאלי: אחרי שהגענו להסכמות עם המשרדים, והבנו מה התהליך שמבחינתנו נכון שיהיה, ערכנו שינוי בהצעת החוק המקורית לקראת הישיבה היום.

שולי מועלם-רפאלי: גם אתמול אמרתי להם, הצבתי בפניהם מספר עקרונות שלדעתי הם המהות של הצעת החוק הזאת והדרך שבה לצרכנים תוחזר השליטה.

שולי מועלם-רפאלי: אמרתי שאחרי שנעביר את זה לקריאה ראשונה נמשיך לקיים את השיג והשיח איתם ועם המשרדים.

שולי מועלם-רפאלי: כל הצעה שהגיעה אלי אתמול מהחברות תצטרך לקבל את אישור המשרדים כפי שהתחייבנו בוועדת שרים.

שולי מועלם-רפאלי: ברור שאני עומדת מאחורי זה.

מיכל רוזין: את רוצה לפרוס בפנינו מה הנקודות המהותיות?

איציק שמולי: אני חושב שצריכים לנסות עם חוכמת השולחן או שאתם תנסו ביניכם להגיע למודל שהוא מצד אחד שומר על הצרכנים - בעיקר על הצרכנים המוחלשים שפחות מודעים לזכויות שלהם - ומצד שני הוא פחות מסורבל.

איציק שמולי: אני לא יודע כמה העניין הזה של ההודעה קולית יכול לעבוד טוב.

איציק שמולי: מה שאת הצעת, אורלי, נשמע סך הכל סביר.

איציק שמולי: כשהיועצת המשפטית של הוועדה אומרת, מתריעה שאי אפשר על גבי נמלה להעביר פיל, זה קצת גורם לנו לזוז באי נוחות בכיסא.

איציק שמולי: אני תומך בהצעה שלך.

איציק שמולי: אני חושב שלנסות ולגבש איזה שהוא מתווה זו הצעה טובה.

איציק שמולי: לגבי ההערה הראשונה שלך, אורלי, אני חושש.

איציק שמולי: אני חושש שאם נעביר ונחריג שניים - -

אורלי לוי אבקסיס: אוקי.

אורלי לוי אבקסיס: הייתה גם הצעה חלופית.

אורלי לוי אבקסיס: אני מעלה פה רעיונות.

אורלי לוי אבקסיס: אני לא חותכת.

אורלי לוי אבקסיס: זה משהו ששווה לעיין בו.

אורלי לוי אבקסיס: בשירותים מצילי חיים אני חושבת שהמענה האנושי חשוב, בתנאי שזה מוקלט .

איציק שמולי: אני חושב שההתייחסות למקרים מהסוג הזה - -

שולי מועלם-רפאלי: שירותים מצילי חיים זה לא שירות או מוצר שנמכר לציבור.

אורלי לוי אבקסיס: את טועה לגמרי.

אורלי לוי אבקסיס: שירותים מצילי חיים כמו נטל"י, לחצני מצוקה.

אורלי לוי אבקסיס: לא התכוונתי שאנחנו מתקשרים למוקד 100.

<רן מלמד: אז יגדירו שביקור רופא זה שירות מציל חיים.

<רן מלמד: הוא לא בהכרח יכול להיות כזה.

איציק שמולי: אני לא יודע באיזו דרך נעשה את זה, אבל אני חושב שהדרך הנכונה יותר להתמודד עם הבעיה היא בהסתכלות לאחור.

איציק שמולי: אורלי קראה לזה הקלטה.

איציק שמולי: אחרי שקורה משהו או מחלוקת - -

אורלי לוי אבקסיס: שולפים את ההקלטה.

איציק שמולי: יש משהו שאפשר להתייחס אליו.

<חנה טירי: בהתייחס למה שאמרת שצריך להתייחס למה שקרה אחרי, אנחנו תיקנו את חוק הגנת הצרכן.

<חנה טירי: בתיקון 39 שינינו את סעיף 3 לחוק, שדן בנושא של ניצול מצוקת הצרכן, או כפי שקראנו לו היום - מניעת השפעה לא הוגנת.

<חנה טירי: זה לא בהכרח פרקטיקה שמטעה, אלא יותר פרקטיקה שנוקטת בלחץ שיווקי, בהטרדות, בשיחות טלפון חוזרות ונשנות, בניצול העובדה שהצרכן לא יודע את השפה וכו'.

אורלי לוי אבקסיס: זה כולל גם תרומות?

<קריאה: לא.

אורלי לוי אבקסיס: למה?

אורלי לוי אבקסיס: זו לא עסקה?

<חנה טירי: זה יכול.

אורלי לוי אבקסיס: זו עסקה עם כרטיסי אשראי.

<ברוריה מנדלסון: יהיה אסור לפנות אליך בלי שהסכמת מראש.

אורלי לוי אבקסיס: זה ייכנס כאן?

<קריאה: זה רק נכס או שירות.

מיכל רוזין: זו לא תרומה.

<אתי בנדלר: הוועדה החליטה על תיקון הסעיף של דואר זבל - חוק הספאם - שזה סעיף בחוק התקשורת (בזק ושידורים), ועל הרחבתו לעניין תרומות.

מיכל רוזין: זה לא מענה אנושי, זה מענה מוקלט.

<אתי בנדלר: נכון.

מיכל רוזין: אם מתקשרים אליך כל המוקדנים לתרום למשפחה, לילד, לתרום ארוחה לחג וכדומה, זה לא ייחסם בחוק פה ובחוק הספאם.

מיכל רוזין: אני צודקת?

<חנה טירי: מענה אנושי זה לא משהו שהוא אסור.

מיכל רוזין: בטלפון בבית של בזק מקבלים רק שיחות כאלו של לתרום לקבר רחל, לתרום לזה.

אורלי לוי אבקסיס: בטלפונים האישיים.

מיכל רוזין: אנחנו פעלנו מול מוקלטות, לא פעלנו מול מענה אנושי.

מיכל רוזין: החוק הזה לא מטפל בזה.

מיכל רוזין: הרבה יותר מתקשרים אלי לתרומות מאשר למכור לי דברים, דרך אגב.

<חנה טירי: חוק הגנת הצרכן מבקש למנוע מצב שבו מנסים לקשור את העסקה על ידי השפעה של לחץ שיווקי.

אורלי לוי אבקסיס: גם במה שציינתי יש לחץ שיווקי ונפשי.

<חנה טירי: אני לא בטוחה שהתרומה היא עסקה צרכנית, כי אין פה מכירת נכס או מתן שירות.

<חנה טירי: זה יותר תרומה.

<חנה טירי: יכול להיות שזה ייפתר בדרך אחרת, לא במסגרת הזאת.

<חנה טירי: זה סעיף שעומד להיכנס.

<חנה טירי: זה סעיף יחסית חדש שבא למנוע את הפרקטיקות שעלולות לשלול את הבחירה החופשית של הצרכן אם להיכנס לעסקה.

<חנה טירי: נכון שככל שמדובר בשיווק טלפוני הרבה פעמים זה עניין של מילה מול מילה.

<חנה טירי: העוסק אומר : אני אמרתי לו ככה, והצרכן אומר: הטעו אותי, לא מסרו לי פרטים וכו' .

<חנה טירי: הנושא הזה של חובת הקלטה והנגשה הוא נושא חשוב.

<חנה טירי: אנחנו מתנגדים להכליל אותו במסגרת הצעת החוק הזאת.

<חנה טירי: זה לא עלה בוועדת שרים.

<חנה טירי: אין לי החלטת ממשלה בעניין הזה כרגע.

אורלי לוי אבקסיס: את מתנהגת כמחוקקת.

אורלי לוי אבקסיס: זה לא תפקידך.

אורלי לוי אבקסיס: אנחנו אולי אימצנו הצעת חוק שבית היוצר שלה זה האיגוד שלך, אבל בשורה התחתונה אנחנו סוברנים לקחת את זה לאן שאנחנו רואים לנכון.

<חנה טירי: יש החלטת ממשלה.

אורלי לוי אבקסיס: את לא נציגת הממשלה.

<חנה טירי: ודאי שאני נציגת הממשלה.

אורלי לוי אבקסיס: אנחנו, חברי הכנסת, אם יש לנו אפשרות - עשינו את זה לא פעם אחת - להרחיב סעד כדי לעזור לציבור הלקוחות, לעזור לצרכן או לעזור לאזרח הקטן, אנחנו נעשה את זה.

אורלי לוי אבקסיס: אני עשיתי את זה עם המספר החינמי של 1202.

אורלי לוי אבקסיס: היית צריכה לראות את המאבק כדי להכניס לשם את ער"ן.

אורלי לוי אבקסיס: איימו להפיל את זה.

אורלי לוי אבקסיס: ארגוני הנשים שאלו למה אנחנו מכניסים את ער"ן.

אורלי לוי אבקסיס: הם טענו שזה צריך להיות רק החוק שלהם.

אורלי לוי אבקסיס: לפני קריאה שנייה ושלישית הצלחתי להרחיב.

אורלי לוי אבקסיס: אמרו שבישיבת הממשלה לא הסכימו לער"ן, הסכימו רק לנושא של נפגעי או נפגעות תקיפה מינית.

אורלי לוי אבקסיס: אני שמחה כל כך שהצלחנו להרחיב, כי הנושא הנפשי לא פחות חשוב.

אורלי לוי אבקסיס: לפעמים מדובר באותם לקוחות, באותם אלה שעברו הטרדה מינית.

אורלי לוי אבקסיס: אם תהיה לנו את האפשרות לתת איזה שהוא מענה הרבה יותר אמיתי שיחסוך הרבה יותר קונפליקטים, את לא צד פה.

<חנה טירי: זה צריך להיות מתואם.

<חנה טירי: כל הצעת חוק מגיעה בסופו של דבר למליאה, יש הצבעות, יש קואליציה, יש אופוזיציה.

<חנה טירי: כל הצעת חוק פרטית עולה לוועדת שרים.

אורלי לוי אבקסיס: משרד הכלכלה מתנגד ליידע ולספק ללקוח?

<חנה טירי: יש את חובת ההקלטה.

<חנה טירי: הכנו תזכיר חוק בנושא, כי אנחנו חושבים שזה נושא חשוב.

<חנה טירי: אין רק את חובת ההקלטה, יש גם את עניין חובת ההנגשה.

אורלי לוי אבקסיס: זאת הצעת חוק פרטית שלי מהכנסת שעברה.

אורלי לוי אבקסיס: היה לי די קשה להגיע איתכם לתיאומים.

אורלי לוי אבקסיס: זה קצת הזוי בעיני.

מיכל רוזין: לא היה לך את השר הנכון.

אורלי לוי אבקסיס: הוא פשוט במשרד הביטחון.

<חנה טירי: יש לנו הצעת חוק שהכנו.

<חנה טירי: יש צורך.

אורלי לוי אבקסיס: יש צורך.

אורלי לוי אבקסיס: אם יש אופציה לעשות את זה פה, בואו נחסוך תהליך חקיקה שלם.

אורלי לוי אבקסיס: זה פותר הרבה בעיות.

שולי מועלם-רפאלי: הצעת החוק הזאת צריכה להסתיים היום לקריאה ראשונה.

שולי מועלם-רפאלי: אני רוצה להציע את מה שהצעתי בתחילת התהליך.

שולי מועלם-רפאלי: אנחנו נקבל משני הכיוונים, גם מכיוון מי שעוסק בטלמרקטינג, וגם מהרצון להרחיב ולנסות לראות אם אפשר או אי אפשר, גברתי היועצת המשפטית, לשים על הצעת החוק דברים נוספים.

שולי מועלם-רפאלי: ברור שצריך יהיה להגיע להסכמות.

שולי מועלם-רפאלי: לכל התהליך של הצעת החוק הזאת הגענו בהסכמה.

שולי מועלם-רפאלי: בואו לא נקפוץ גבוה מידי.

שולי מועלם-רפאלי: בואו נעביר את מה שהגענו אליו עד עכשיו.

<חנה טירי: אנחנו לא מתנגדים לזה.

<חנה טירי: אני חושבת שחובת הקלטה זה נושא חשוב, אבל אנחנו רוצים לעשות את זה בדרך שלנו.

<חנה טירי: יש הסכמה עם המציעה.

<חנה טירי: אנחנו הצענו נוסח, כפי שהיא הציגה בתחילת הדברים.

<חנה טירי: אנחנו תומכים בזה.

<חנה טירי: לגבי הנושא של החרגות.

<חנה טירי: אני לא חושבת שצריכה להיותה החרגה ספציפית לשירותים או מוצרים מסוימים.

<חנה טירי: אני גם לא חושבת שצריכה להיות החרגה ללקוח קיים.

<חנה טירי: חברות לשיווק טלפוני חוזרות שוב ושוב לאותו לקוח.

<חנה טירי: עדיין קיים אלמנט ההפתעה.

<חנה טירי: זה שזה לקוח קיים עדיין לא אומר.

<חנה טירי: יכול להיות שבעסקאות מתמשכות, בקבלת שירותים מתמשכים אפשר לחשוב על החרגה, כי אם אתה לקוח של חברה מסוימת בעסקה מתמשכת - -

מיכל רוזין: הרגע אמרת שאלמנט ההפתעה ממילא קיים.

מיכל רוזין: אמרת דברת שסתרת אותו.

<חנה טירי: אם אתה לקוח של חברה בשירות מתמשך, הייתה לך איזו שהיא חבילה מסוימת שמסתיימת, ומתקשרים ומציעים לך חבילה חדשה, יכול להיות שפה אלמנט ההפתעה נמוך יותר.

<חנה טירי: אפשר לשקול את זה בהמשך.

<לאה ורון: אותם להחריג?

<חנה טירי: יכול להיות.

<חנה טירי: אפשר לשקול להחריג אותם לעומת חברות לשיווק טלפוני שמתקשרות ומוכרות מוצרים מידי פעם.

מיכל רוזין: מה שאת עושה פה זה סוג של אפליה בחוק.

מיכל רוזין: נניח אני לקוחה של יס והוט, אני לקוחה של חברות סלולר, של בנקים וכו'.

מיכל רוזין: אם אני לקוחה של בנק מסוים, מותר לו להתקשר אלי כי אני לקוחה מתמשכת.

מיכל רוזין: מותר לו להגיד לי שיש תכנית חדשה בבנק ואם אני אכניס את הכסף לפה או לשם אני אקבל ריבית כזאת או אחרת.

מיכל רוזין: לבנק אחר יהיה קשה יותר לפנות אלי.

מיכל רוזין: את מקשה עליו.

מיכל רוזין: אנחנו כל הזמן מדברים על פגיעה בתחרות ועל הוזלת מחירים.

מיכל רוזין: את בעצם מקשה.

מיכל רוזין: ברגע שמתקשרים אלי מהבנק שלי אני כן מקשיבה כי אולי משהו קורה עם החשבון שלי, אבל כשמתקשרים אלי מחברה אחרת אני בדרך כלל לא ארצה לשמוע.

מיכל רוזין: יכול להיות שהם יכולים להציע לי משהו שיפתח בפני תחרות ומחירים זולים יותר.

<חנה טירי: זאת שאלה שצריכים לשקול אותה.

מיכל רוזין: האם אנחנו לא יוצרים אפליה מובנית בעניין הזה?

מיכל רוזין: לאסור על כולם זה עוד יותר בעייתי.

מיכל רוזין: אם נרשמתי למקום מסוים ונתתי את הפרטים שלי, אני רוצה לקבל מידע.

<חנה טירי: אנחנו נקיים חשיבה בנושא.

<חנה טירי: אנחנו לא מגובשים כרגע על החרגות.

<חנה טירי: בכוונה לא הכנסנו כרגע החרגות.

<רן מלמד: אני רוצה לברך על הצעת החוק הזאת.

<רן מלמד: אני באמת חושב שכל פעולה שתעזור בסופו של דבר לצרכן להתמודד אחר כך, לא עם מה שקורה לפני, ברוכה.

<רן מלמד: אנחנו צריכים לחשוב על מה קורה כשיש תקלות.

<רן מלמד: אם לא היו תקלות, לא היינו צריכים את הצעת החוק.

<רן מלמד: אני מאמץ את ההצעה של חברת הכנסת אורלי לוי-אבקסיס לגבי הנושא של ההקלטות.

<רן מלמד: אני חושב שזה דבר נחוץ וחשוב.

<רן מלמד: אם אפשר להיות קצת יותר יצירתיים ולהחיל את זה כבר מעכשיו, זה יותר מראוי.

<רן מלמד: אני רוצה להציע שני דברים.

<רן מלמד: הדבר הראשון הוא שלא כתוב בהצעת החוק באיזו שפה ייעשו ההקלטות.

<רן מלמד: אנחנו יודעים שחלק גדול מהאוכלוסייה לא דוברת עברית.

<רן מלמד: אני חושב שצריך לבנות את המנגנון בצורה כזאת שכשמגיע המענה המוקלט, הוא יוכל לשאול אותך באיזו שפה אתה רוצה לקבל את השיחה – ברוסית, בערבית, באמהרית, באנגלית או בשפה אחרת.

<רן מלמד: אחת הבעיות שאנחנו מכירים זה שאנשים חותמים הרבה פעמים על דברים שהם לא מבינים את השפה שדיברו איתם.

<רן מלמד: אנחנו לא נפתור את זה.

<רן מלמד: הדבר השני נוגע לסעיף 1 של ההצעה, לגבי הפנייה האנושית תחילה.

<רן מלמד: אני מודה שאני לא מבין למה צריך מענה אנושי תחילה, למה אי אפשר להתחיל בשיחה המוקלטת.

מיכל רוזין: כי חוקקנו חוק שאומר שאסור.

<רן מלמד: אני מכיר את חוק הספאם.

<רן מלמד: אם רוצים שהמילה הראשונה תהיה של מישהו זה בסדר, זה יאפשר לבן אדם לבחור אם הוא מתייחס לזה כספאם, לא מתייחס לזה כספאם, אם הוא רוצה לדחות את זה מידית, לא רוצה לדחות את זה מידית.

<רן מלמד: הסיפא הזאת קצת מיותרת.

<רן מלמד: אפשר להשאיר אותה.

<רן מלמד: לא לעשות את ההקלטה כמותאמת תרבותית מבחינה שפתית זה ליקוי שצריך לתקן אותו.

מיכל רוזין: לזה אני מסכימה לחלוטין.

<גלעד סממה: אני רוצה שניזכר למה אנחנו מקדמים את הצעת החוק הזאת.

<גלעד סממה: הצעת החוק הזאת נועדה כדי לעזור לאוכלוסיות מוחלשות שכשהן מרימות את הטלפון הן שומעות קול אנושי.

<גלעד סממה: הקול האנושי הזה מוכוון שיווק.

<גלעד סממה: הוא מנסה ברגע הראשון למכור להם מוצר.

<גלעד סממה: אני התלבטתי לגבי הפנייה הראשונית בקול אנושי.

<גלעד סממה: הבנתי, לאחר שיחה עם משרד התקשורת, שזה נחוץ בגלל חוק הספאם.

<גלעד סממה: חייבים שההודעה הראשונית, הקול האנושי הראשון יהיה מאוד מאוד קצר וקולע.

<גלעד סממה: תיכנס ההודעה המוקלטת.

<גלעד סממה: ההודעה המוקלטת תגיד שיש כאן עסקת מכר.

<גלעד סממה: יעלו על הניסוח הנכון.

<גלעד סממה: צריך להיות אקט אקטיבי של אותו בן אדם, של אותו צרכן, כלומר, לחיצה של 1 או 2 אם הוא מוכן להמשך השיחה, לא מענה אנושי שאומר אם הוא מאשר או לא מאשר, כדי שנוכל לדעת שאותו בן אדם, במקרה הזה אני מדבר על קשישים, בחר להמשיך את השיחה.

<גלעד סממה: אם הוא לא בוחר בשום דבר כי הרבה קשישים לא בוחרים, השיחה צריכה להתנתק.

<גלעד סממה: אני מסכים לגמרי עם האמירה שזה צריך להיות בשפות שונות.

<גלעד סממה: אני רוצה להתייחס למה שחברת הכנסת אורלי לוי אבקסיס אמרה בנושא חובת ההקלטה.

<גלעד סממה: חובת ההקלטה צריכה להיות בלי שום קשר לחקיקה הזאת.

<גלעד סממה: אני חושב שהיא צריכה להיות.

<גלעד סממה: נכון שיש פה מנגנון אחר.

אורלי לוי אבקסיס: אני חושבת שאם יש לנו אופציה להכניס את זה כאן, זה הכי נכון.

אורלי לוי אבקסיס: חבל על כל ההסתעפויות.

<גלעד סממה: אני מסכים עם זה, רק אני אומר שלא בתנאי שהחברה בוחרת מענה אנושי ואחר כך שיביאו את התמלול.

<גלעד סממה: זו לא מניעה.

<גלעד סממה: אנחנו רוצים מניעה.

אורלי לוי אבקסיס: למה זו לא מניעה?

<גלעד סממה: כי זה לאחר מעשה.

אורלי לוי אבקסיס: אם הוא יודע שהוא מוקלט, הוא יודע שהוא חייב לשמור את זה ולספק את זה, מראש זה מונע מניפולציות.

<גלעד סממה: העסקה תתבצע.

איציק שמולי: אין דרך חזרה.

<גלעד סממה: גם היום יש לך דרך חזרה.

אורלי לוי אבקסיס: אתה יודע שעניין תום הלב כל כך חשוב בעסקאות, בהסכמים ובחוזים, אם בעל פה ואם בכתב.

אורלי לוי אבקסיס: הנושא של ההקלטה הוא מניעה.

אורלי לוי אבקסיס: אם זה עוזר באיזה שהוא אופן לשני הצדדים, אדרבא.

<גלעד סממה: אני לא מסכים.

<גלעד סממה: אם אנחנו נותנים לצרכן את הבחירה לא על ידי מענה אנושי שמפעיל עליו את כל הקסמים השיווקיים - - אגב, אני עבדתי בטלמרקטינג, אני יודע איך לעשות את זה.

<גלעד סממה: לא צריך לתת את הכלי הזה לאותו בן אדם שיודע לעשות את זה.

<גלעד סממה: הם יודעים לעשות את זה.

<גלעד סממה: אני רוצה שהצרכן, שהקשיש ילחץ 1 או 2.

<גלעד סממה: הוא יחליט בעצמו אם השיחה הזאת הולכת להתקיים או לא להתקיים.

<גלעד סממה: כאשר אנחנו מדברים על לתת מענה אנושי ואחרי כך לחזור לראות מה קרה בשיחה, זה כבר מצב שבו הקשיש עשה את העסקה, לקחו לו את הכסף, והוא צריך להילחם כדי לקבל את הכסף שלו בחזרה ולבטל הוראת קבע.

אורלי לוי אבקסיס: מה אם - גם את זה אפשר להתנות - אותה שיחה מוקלטת - - מה שנעשה היום בחלק מהמקרים זה שהם שולחים סיכום שיחה, כאשר הלקוח צריך לאשר או לא לאשר.

אורלי לוי אבקסיס: אולי העסקה לא תתבצע בטרם הגיע הקובץ הקולי לאותו לקוח.

<גלעד סממה: זה לא יקרה.

<גלעד סממה: ההקלטות לא יגיעו תוך 3 ימים.

<מיכה שרמן: אנחנו מטפלים בקרוב ל-25 אלף שיחות נכנסות ביום.

<מיכה שרמן: אנחנו מוציאים כ-10 אלפים שיחות יוצאות.

<מיכה שרמן: אנחנו מונים כ-300 עובדים.

<מיכה שרמן: נראה לי שאני עוף חריג בפורום הזה.

<מיכה שרמן: אני מהבודדים שבאמת בא מהסביבה הזאת, יודע על מה הוא מדבר.

<מיכה שרמן: אני מאוד ממליץ, לפני שהולכים להצביע על חוק ולקבל אותו, שכל מציעי החוק ייפגשו בפורום של בעלי עסקים מהתחום ויבינו את הבעייתיות שיש בחוק.

<מיכה שרמן: החוק הזה מנוגד לעיקרון חופש העיסוק.

<מיכה שרמן: אני מתקשר לבן אדם ורוצה להציע לו משהו.

<מיכה שרמן: אתם לא נותנים לי להציע לו.

<מיכה שרמן: אתם אומרים שאני אציג את עצמי.

<מיכה שרמן: דרך אגב, מישהו בדק מבחינה טכנית מה משמעות הדבר?

<מיכה שרמן: טכנית הם יכולים לסרבל את השיחות, להכניס את העסק להשקעה די גדולה במערכת IVR שאולי הוא לא מתעסק איתה בכלל.

<מיכה שרמן: אני מבטיח לכם שיהיו פה לא מעט עסקים בעולם הטלמרקטינג שייפלו.

<מיכה שרמן: כל הטכניקה הזאת של מענה אנושי ואחר כך הקלטה זה חלם.

<מיכה שרמן: קודם יש פה בעיה עם עיקרון חופש העיסוק.

<מיכה שרמן: אני רוצה להציע לבן אדם את מרכולתי.

<מיכה שרמן: אתם לא נותנים לי.

<מיכה שרמן: אני מתקשר ואומר, שמי מיכה, אני רוצה למכור לך.

<מיכה שרמן: מה אני רוצה למכור לו? אני רוצה למכור לו מכרה זהב.

<מיכה שרמן: אולי הוא ירצה.

<מיכה שרמן: אתם לא נותנים לי.

שולי מועלם-רפאלי: אולי הוא לא ירצה.

<מיכה שרמן: יכול להיות.

שולי מועלם-רפאלי: תן לו את הבחירה.

<מיכה שרמן: אני רוצה להגיד לו על מה מדובר.

<מיכה שרמן: אם הכנסתם מענה אנושי, תנו לי להגיד לו.

<מיכה שרמן: כל מה שהבן אדם צריך לעשות זה להגיד שהוא לא מעוניין ולטרוק את הטלפון.

<מיכה שרמן: אני בעצמי עושה את זה לעיתים.

<מיכה שרמן: לא קרה כלום.

<מיכה שרמן: אתם מנסים לשנות את חוקי הכלכלה, את עולם הביקוש וההיצע.

<מיכה שרמן: זה מאוד פופולארי להתעלק על מוקדים טלפוניים בשנים האחרונות.

<מיכה שרמן: יש את חוק 3 הדקות, יש את חוק הספאם.

<מיכה שרמן: חוק הספאם לא מיושם.

<מיכה שרמן: הוא מיותר לחלוטין.

<מיכה שרמן: אני יכול להוכיח לכם את זה.

מיכל רוזין: הוא לא עבר.

<מיכה שרמן: גם חוק ה-3 דקות לא מיושם.

<מיכה שרמן: בואו לא נכניס עוד חוק מיותר כדי שעוד מישהו יעשה "וי" ויגיד שהוא עשה חוק.

<מיכה שרמן: בואו נשים חוק שהוא יעיל.

<מיכה שרמן: בשביל שהוא יהיה יעיל אני מציע למחוקקים להיפגש עם המפעילים מתחום עולם המוקדים.

<מיכה שרמן: תבינו את הבעיות.

<מיכה שרמן: עיקרון חופש העיסוק לא מיושם.

<מיכה שרמן: אם אני מתקשר ב-11 בבוקר לצרכן ומציע לו ביטוח פנסיוני, זה בסדר?

<מיכה שרמן: אני צריך להשמיע לו קודם הקלטה?

<מיכה שרמן: אם אני מתקשר ב-20:00 בערב לאדם בן 80 ומציע לו סל כזה וכזה, זה לא בסדר?

מיכל רוזין: מה קשור ההבדל בשעות?

שולי מועלם-רפאלי: אני חושבת שאדוני מנסה להסיט אותנו מהדיון.

שולי מועלם-רפאלי: מאחורי העץ הזה של חופש העיסוק מסתתרות כל כך הרבה עוולות.

מיכל רוזין: מר שרמן, לא הבנתי את הדוגמה שלך.

מיכל רוזין: הדוגמה הראשונה שלך עשתה שכל, היא הגיונית.

מיכל רוזין: לא מספיק להגיד "שלום, אני מביטוח כלל", כי מאותו רגע 99% מהאנשים יגידו שהם לא רוצים.

מיכל רוזין: את זה אני מבינה.

מיכל רוזין: את הדוגמה שלך על בוקר וערב לא הבנתי.

מיכל רוזין: או שהתייחסת לשעות, או שהתייחסת לסוג השירות.

מיכל רוזין: יכול להיות שאתה רוצה להחריג סוג שירות.

מיכל רוזין: אני לא מצליחה להבין את הדוגמה שלך.

<מיכה שרמן: ברור שאם החוק הזה יוצא צריך לכוון אותו אך ורק לצרכן הסופי, לא בין עסקים.

<מיכה שרמן: בין עסקים זה לא רלוונטי.

<מיכה שרמן: אין עסק במדינת ישראל שאנשי השיווק שלו לא מרימים טלפון ומציעים את מרכולתם.

אורלי לוי אבקסיס: לסוכן הביטוח שלי תהיה חובה לשים לי הקלטה במקום לדבר איתי?

<מיכה שרמן: ההגדרות בחוק מאוד לא ברורות.

<מיכה שרמן: צריכים להיות הרבה יותר מפוקסים.

<מיכה שרמן: אני מבין שיש בעיה עם האוכלוסייה המבוגרת.

<מיכה שרמן: מזה אתם משליכים על כל עולם העסקים הישראלי ומכניסים אותו לבלגן אחד גדול בכל מה שקשור לשיווק?

שולי מועלם-רפאלי: לא רק עם האוכלוסייה המבוגרת.

מיכל רוזין: אתם צריכים גם פתרונות מהצד השני.

שולי מועלם-רפאלי: אנחנו נעביר את זה היום לקריאה ראשונה.

שולי מועלם-רפאלי: אחר כך, כמו שהצעתי, תביאו הצעות קונקרטיות.

שולי מועלם-רפאלי: אמרתי אתמול לאנשים שבאו אלי, שאנחנו מנהלים שיח, שהכל פתוח, שהם יגידו אם הם חושבים כך או אחרת.

שולי מועלם-רפאלי: עלו פה היום דברים.

שולי מועלם-רפאלי: לא יכולה להיות מציאות שבה אתה תגיד אמירות כוללניות שמהן לאמת יש איזה שהוא פער.

שולי מועלם-רפאלי: לא מדובר רק בקשישים, אתה יודע את זה כמוני.

שולי מועלם-רפאלי: מדובר בעולים ובאנשים רגילים שמוצאים את עצמם שוב ושוב מול פנייה של שירות שהם לא רוצים אותו, שהם לא צריכים אותו, שהופעלה עליהם מניפולציה תקשורתית.

<מיכה שרמן: את נכנסת לפעמים לחנות שיש בה מוכר מעולה שמשכנע אותך לקנות.

מיכל רוזין: כן, אבל אני נכנסתי לחנות, זה לא שהוא הגיע אלי הביתה.

<מיכה שרמן: צריך להגדיר את כל החוק הזה מחדש.

<ינון אנגל: אני חושב שאני מדבר בשם כל העיתונות הכתובה.

<ינון אנגל: היא כוללת את כל העיתונים שמשווקים מנויים - ידיעות, מעריב, הארץ, גלובס, מקור ראשון, המודיע, יתד נאמן, המבשר, יום יום.

<ינון אנגל: כמות המנויים במדינת ישראל היא לא במיליונים.

<ינון אנגל: אנחנו לא הוט, לא יס, לא סלקום ולא פרטנר.

<ינון אנגל: העיתונים אפילו לא הוזמנו.

<ינון אנגל: אני לא רוצה להגיד שמישהו עשה את זה בכוונה.

<ינון אנגל: אני מניח שלא.

<ינון אנגל: כולנו חשבנו שהחוק הזה לא נוגע לנו.

<ינון אנגל: התברר לנו בימים האחרונים שהחוק הזה יהרוס את כל העיתונות הכתובה.

<ינון אנגל: אני אומר לחברי הכנסת שיזמו את החוק הזה, שיהיו מודעים למה שזה אומר.

<ינון אנגל: זה מעבר לדברים שמר שרמן אמר.

<ינון אנגל: אנחנו מעסיקים בטלמרקטינג מאות אנשים.

<לאה ורון: זו אכן טעות שלנו שלא הוזמנתם.

<לאה ורון: אני מתנצלת בפניכם.

<ינון אנגל: אף אחד לא חשב שהעיתונים נפגעים.

<ינון אנגל: שמו לנו מסך מול העיניים.

<ינון אנגל: אמרנו שאנחנו לא קשורים לזה.

<ינון אנגל: לפני שבוע התברר לנו מה משמעות החוק לגבינו.

<ינון אנגל: אם החוק הזה יעבור as is, לא תהיה עיתונות כתובה במדינת ישראל, שלא יהיה שום ספק בעניין הזה.

אורלי לוי אבקסיס: מה דעתך לגבי חובת ההקלטה?

<ינון אנגל: אני אגיע לכל הדברים.

<ינון אנגל: אנחנו מעסיקים מאות אנשים, רובם סטודנטים, יוצאי צבא, חבר'ה צעירים שעובדים אצלנו בטלמרקטינג.

<ינון אנגל: ברגע שאני אגיד שאני מעיתון גלובס ומעוניין לשווק מינוי, מיד יסגרו את הטלפון.

<ינון אנגל: אנחנו זקוקים לשיחת המכירה.

<ינון אנגל: שיחת המכירה מאפשרת לנו להציע למנוי הפוטנציאלי ספר, מגזין, מינוי חינם, כרטיס תיאטרון, 3 חודשי חינם.

<ינון אנגל: אתם מונעים מאיתנו אפשרות שיווקית, שהיא קריטית לעיתונות הכתובה.

<ינון אנגל: אולי לא התכוונתם לזה, אבל זאת התוצאה שקורית.

<ינון אנגל: אני מודיע כאן, אחרי בדיקה שעשיתי, שאנחנו מקליטים את השיחות.

<ינון אנגל: מרבית העיתונים הגדולים שבדקתי מקליטים את השיחות.

אורלי לוי אבקסיס: אתם לא מוסרים את זה ללקוח.

<ינון אנגל: אנחנו שולחים לכל מנוי, שסיכמנו איתו טלפונית, הסכם חתום.

שולי מועלם-רפאלי: אתה לא מחכה שהוא יחזור אליך שהוא מסכים להסכם הזה, אתה מתחיל את העסקה לפני שהוא מגיב.

שולי מועלם-רפאלי: אתם ישבתם אצלי אתמול.

שולי מועלם-רפאלי: אי אפשר להגיד משהו ולא להגיד אותו עד הסוף.

שולי מועלם-רפאלי: הם שולחים ללקוח תוך 14 יום את הסיכום של ההסכם.

שולי מועלם-רפאלי: זה לא אומר שהלקוח יגיד שהוא מסכים.

שולי מועלם-רפאלי: הם שולחים לו את הסיכום.

שולי מועלם-רפאלי: העסקה כבר התחילה לרוץ.

שולי מועלם-רפאלי: אם הוא אומר שהוא לא מסכים, חובת ההוכחה עליו.

<דור ליאוניד: אנחנו מדברים על עסקת מכר מרחוק.

<דור ליאוניד: החוק קובע בעסקת מכר מרחוק שאתה עושה אותה בטלפון.

<דור ליאוניד: אתה מחויב, מעבר לכל הדברים שאתה צריך להציג בטלפון, לשלוח מסמך בכתב שיפרט את כל הפרטים של העסקה, יפרט את זכותו של הצרכן לבטל.

<דור ליאוניד: הוא מסביר לו איך הוא מבטל.

<דור ליאוניד: לצרכן יש את כל הזמן בבית לשבת ולהחליט אם הוא רוצה את זה, אם הוא לא רוצה את זה.

<דור ליאוניד: הוא יכול להתייעץ עם מי שהוא רוצה.

שולי מועלם-רפאלי: כמה לקוחות - -?

<ינון אנגל: זאת בדיוק הבעיה.

<ינון אנגל: זאת חקיקה חפוזה.

שולי מועלם-רפאלי: היא לא חפוזה.

שולי מועלם-רפאלי: במשך חודשים היא מתנהלת מול משרדי הממשלה.

שולי מועלם-רפאלי: זה שהגעתם רק אתמול ב-16:29 זה לא העסק שלנו.

<ינון אנגל: אנחנו לא הוזמנו.

<ינון אנגל: אנחנו לא ידענו מהעניין הזה.

<לאה ורון: הנוסח המוצע הועבר אלינו אתמול בשעה די מאוחרת.

<לאה ורון: אנחנו העברנו את הנוסח המוצע רק אתמול באתר שלנו למוזמנים.

<לאה ורון: זאת התנצלות כפולה.

<ינון אנגל: יש לי פה דוגמה של מסמך.

<ינון אנגל: אנחנו שולחים את כל תוכן השיחה הטלפונית.

<ינון אנגל: אנחנו מספקים את המוצר עד פתח הבית.

<ינון אנגל: זה לא משהו סודי שהוא לא יודע ושבסוף השנה הוא מקבל חיובים בחשבון הבנק שלו.

<ינון אנגל: זה לא המצב.

<ינון אנגל: אוכלוסיות חלשות לא בהכרח קונות מנויים.

<ינון אנגל: תבדקו את הגילאים של המנויים.

<ינון אנגל: אין שם אוכלוסיות מוחלשות ואנשים מבוגרים.

<ינון אנגל: לא זאת הבעיה.

מיכל רוזין: מבוגרים ודאי שיש.

מיכל רוזין: לא בטוח שאלו קבוצות מוחלשות.

<ינון אנגל: אנחנו עומדים בשני קריטריונים בסיסיים.

<ינון אנגל: אנחנו מקליטים את השיחות.

<ינון אנגל: אנחנו שולחים מסמך התקשרות שבו נאמרים הדברים.

<ינון אנגל: יש אפשרות לבטל.

<ינון אנגל: אנחנו זקוקים לשיחה האנושית כדי לשווק את המוצר שלנו.

<ינון אנגל: היום זה לא קל למכור עיתונים.

<ינון אנגל: אני לא צריך לפרט בפניכם מה מצב העיתונות הכתובה במדינת ישראל.

<ינון אנגל: אם אתם לא רוצים שיהיו עיתונים בעוד שנתיים במדינת ישראל, תמשיכו בחקיקה החפוזה הזאת.

<ינון אנגל: ניפגש בעוד שנה ותראו שצדקתי.

<ינון אנגל: אני לא רוצה להיות צודק.

<ינון אנגל: יש לנו כמה דברים שהם עקרוניים.

<ינון אנגל: אנחנו מקליטים שיחות, אנחנו שולחים הסכם בכתב.

<ינון אנגל: אנחנו מבקשים שבאותם מקומות שיש הסכם בכתב ויש שיחות מוקלטות החוק לא יחול.

<ינון אנגל: תנו לנו את האפשרות לקיים שיחה אנושית עם האדם.

<ינון אנגל: תמצאו החרגה של מספר תעשיות קריטיות, כמו שח"ל, טיפול נמרץ ודברים מהסוג הזה.

<ינון אנגל: תכניסו ביניהם גם עיתונים וכתבי עת.

<ינון אנגל: יש גם מצב פוליטי מהלילה.

<ינון אנגל: אני לא יודע מה יהיה בקריאה השנייה ובקריאה שלישית.

<ינון אנגל: תנו לנו את הזמן.

<ינון אנגל: אנחנו נבוא אליכם ולמשרד הכלכלה.

<ינון אנגל: לעניות דעתי הוא לא מבין שהוא הולך לאבד פה עשרות אנשים שעובדים בטלמרקטינג.

<ינון אנגל: תוך שנה כל ענף הטלמרקטינג – אני מצטרף למה שאמר מר שרמן – יימחק, כי התוצאה תהיה שאף אחד לא יענה.

<ינון אנגל: אנחנו נצטרך לפטר.

<ינון אנגל: כמונו יש מאות רבים.

<ינון אנגל: משרד הכלכלה לא מבין מה המשמעות של החוק הזה.

<ינון אנגל: יורים - וכולם נפגעים.

<ינון אנגל: זה לא חכם, זה לא רציני, זה לא מהותי.

אורלי לוי אבקסיס: אנחנו נותנים רעיונות.

אורלי לוי אבקסיס: הבנו שיש בעיה מסוימת.

אורלי לוי אבקסיס: אותה אנחנו מנסים לפתור תוך כדי זה שאנחנו לא זורקים את הצעת החוק הזאת כי יש לה רעיון מאוד מאוד חברתי.

אורלי לוי אבקסיס: אתה אומר שגם ככה אתם מקליטים.

אורלי לוי אבקסיס: סוף סוף אתם מודים בזה.

<ינון אנגל: אנחנו מקליטים.

אורלי לוי אבקסיס: כשניסיתי להעביר את ההצעה הקודמת שלי, אמרו שיש בעיה בלהקליט ולשמור.

<ינון אנגל: אצלנו שומרים 3 שנים.

אורלי לוי אבקסיס: האם החלופה שההקלטה תהיה קיימת ותהיו חייבים להעביר אותה ללקוח תוך x זמן, היא משהו שתוכלו לעמוד בו?

<ינון אנגל: ההקלטה קיימת.

<ינון אנגל: היא נשארת רק למקרים של חילוקי דעות.

<ינון אנגל: אנחנו עושים 1000 טלפונים ביום בטלמרקטינג.

<ינון אנגל: אני לא יכול לשלול ל-1000 איש הקלטות.

<ינון אנגל: זה לא ראלי.

אורלי לוי אבקסיס: אתה שולח להם מכתבים.

<ינון אנגל: אני שולח בדואר.

אורלי לוי אבקסיס: מה זה שונה?

אורלי לוי אבקסיס: אני באה לפתור לכם בעיה.

<ינון אנגל: תנו לנו את הזמן להיפגש עם חברי הכנסת.

שולי מועלם-רפאלי: בין הקריאה הראשונה לשנייה ושלישית, כמו שהצעתי לחברים שלך שהיו אצלי.

<ינון אנגל: להעביר את זה לקריאה ראשונה עם כל המצב שהולך להיות הלילה זה לא במקום.

שולי מועלם-רפאלי: זכותך המלאה לחשוב שזה לא במקום.

<ינון אנגל: אנחנו מבקשים שתהיה החרגה של העסקים שמתחייבים להקליט ומתחייבים לשלוח הסכם בכתב.

שולי מועלם-רפאלי: כמו שאמרתי בתחילת הדברים וחזרתי ואמרתי כמה פעמים, הצעתי לחברים שלך שישבו אצלי אתמול.

שולי מועלם-רפאלי: אי אפשר להגיד שלא ידעתם, שלא ראיתם את הנוסח.

שולי מועלם-רפאלי: אני אתקן חלק מהרושם שנעשה פה.

שולי מועלם-רפאלי: גם האמירה שאם החוק הזה יעבור לא תהיה עיתונות כתובה היא חסרת אחריות בעיני.

שולי מועלם-רפאלי: הייתי חושבת שהחוק הזה הוא לא כזה דרמטי.

<ינון אנגל: אני 40 שנה בעיתונות.

<ינון אנגל: אני אחראי על כל מילה שאני אומר.

<ינון אנגל: אני גדלתי שם, אני חי שם.

<ינון אנגל: אני אומר לך שאם החוק הזה יעבור בלי ההסתייגויות, לא תהיה עיתונות כתובה בעוד שנתיים.

שולי מועלם-רפאלי: אני לא מתווכחת עם המקצועיות שלך.

שולי מועלם-רפאלי: הדבר היחיד שאני מתווכחת איתו הוא עם תחושת הפופוליזם הבלתי נסבלת מבחינתי של אמירה שאין לה מקום.

שולי מועלם-רפאלי: החוק הזה לא יהרוג את העיתונות הכתובה.

שולי מועלם-רפאלי: הייתי מצפה מהעיתונות הכתובה והדרמטית במדינת ישראל להיות קצת יותר חזקה מהחוק הזה.

שולי מועלם-רפאלי: לחוק הזה יש מטרה ברורה ויש תכליות.

שולי מועלם-רפאלי: חלקן, כמו שאמרתי אתמול לחברים שלך, ימשיכו בשיח בינינו לקראת הקריאה השנייה והשלישית.

שולי מועלם-רפאלי: אני לא מסכימה עם האמירות שלך.

שולי מועלם-רפאלי: אני שאלתי אתמול את החברים שלך.

שולי מועלם-רפאלי: אתם לא באתם עם מספרים.

שולי מועלם-רפאלי: אתה טוען שחלק מהאנשים יעש את זה, חלק לא יעשו את זה.

שולי מועלם-רפאלי: ממה נפשך?

שולי מועלם-רפאלי: שאלתי כמה אנשים קיבלו את הנוסח הזה תוך 14 יום וביטלו את המינוי.

שולי מועלם-רפאלי: לא קיבלתי על זה תשובה.

<דור ליאוניד: זאת לא השאלה שהוא שואל.

שולי מועלם-רפאלי: בטח שזאת השאלה.

<דור ליאוניד: צריכה להיות חוות דעת כלכלית כמה מנויים לעיתונים עושים דרך הטלפון.

<דור ליאוניד: זה שאנשים לא ביטלו עסקה לא אומר שהם רצו לבטל אותה.

<דור ליאוניד: אולי הם לא ביטלו את העסקה כי הם לא רצו לבטל את העסקה.

שולי מועלם-רפאלי: אני נותנת לך פלטפורמה להוכיח לי שאני טועה.

<דור ליאוניד: זאת לא הדרך להוכיח.

<דור ליאוניד: אתם מסתכלים על חברות כאילו הם אובי ציבור.

שולי מועלם-רפאלי: כל חברי הכנסת פה לא מסתכלים על אף אחד כאילו הוא אויב הציבור.

שולי מועלם-רפאלי: אני חושבת שהאמירה הזאת מאוד לא ראויה.

שולי מועלם-רפאלי: אנחנו פועלים לטובת הציבור.

שולי מועלם-רפאלי: בציבור הזה נמצאים אנשי עסקים, אנשי טלמרקטינג וציבור.

<יעל כהן שאואט: עו"ד יעל כהן-שאואט מהמועצה לצרכנות, הגיעו אליכם תלונות לגבי עיתונות?

<יעל כהן שאואט: האם יש תלונות לגבי התחום הזה?

<יעל כהן שאואט: ברור שיש תלונות.

<יעל כהן שאואט: ברור שהתחום הזה פרוץ.

<יעל כהן שאואט: שולי מנסה פה לנסות לתקן תחום שהוא באמת פרוץ.

<יעל כהן שאואט: יש נטייה לניצול קבוצות מוחלשות כאלו ואחרות.

<יעל כהן שאואט: האם את יכולה להצביע לנו איפה יש ניצול, באיזה תחומים?

<יעל כהן שאואט: האם מדובר במכירות של חפצים, מכירות של שירותים, מכירות של עיתונים, תיאטראות וכו'?

<יעל כהן שאואט: איפה הניצול?

<יעל כהן שאואט: אני, למשל, לא עומדת בפני פניות של תרומות, לא משנה מה זה, למרות שאני יודעת שעדיף לי לא בטלפון.

<יעל כהן שאואט: אני גם לא בטוחה מי העמותה.

<יעל כהן שאואט: אני פשוט לא עומדת בזה.

<אתי בנדלר: יעל, האם את יכולה לעשות אבחנה בין עסקאות חד-פעמיות לעסקאות מתמשכות?

<יעל כהן שאואט: התופעה של המכירות האגרסיביות בטלמרקטינג היא תופעה שהיא לא יותר קשה בתחום העסקאות המתמשכות, שחלק מהן זה עיתונים, מאשר בעסקאות אחרות.

<יעל כהן שאואט: העסקאות המתמשכות הן בכל התחומים, ואני לא אתן פה מספרים או פילוח של התלונות.

<יעל כהן שאואט: יש תלונות על אי הבנה, הטעייה, אי גילוי נאות.

<יעל כהן שאואט: יש בעיות.

<יעל כהן שאואט: אני חושבת שהנושא של זכות הביטול של מכר מרחוק פותר חלקית את העניין של הטעייה, אי הבנה, עסקה שלא הייתי שלמה איתה.

<יעל כהן שאואט: פה אנחנו מדברים על משהו אחר, על תופעה מטרידה של מכירה אגרסיבית, כשמי שנופל שם זה לא אנשים כמוך וכמוני, אלא אנשים שהם יותר חלשים, יותר מבוגרים, עולים חדשים.

<יעל כהן שאואט: הם נופלים בגדול.

<יעל כהן שאואט: לפני כמה ימים שמעתי שיחת מכירות מזעזעת.

<יעל כהן שאואט: מתקשרים ואומרים: תשמע, אתה בעל כרטיס אשראי כזה וכזה?

<יעל כהן שאואט: אנחנו רוצים להציע לך מתנה.

<יעל כהן שאואט: לפני זה אנחנו רוצים שתאמת איתנו את מספר הכרטיס.

<יעל כהן שאואט: אחרי שהוא אימת את המספר, מדובר היה במשהו בתשלום.

<יעל כהן שאואט: הבן אדם נפל בעסקה של אלפי שקלים שפרסו לו במספר תשלומים.

<יעל כהן שאואט: לא אמרו לו כמה סך הכל.

אורלי לוי אבקסיס: אם הוא היה אומר שהוא רוצה את ההקלטה, אולי - -

<יעל כהן שאואט: ההקלטה לא פותרת את כל הבעיה.

<יעל כהן שאואט: יש לנו פתרון.

<יעל כהן שאואט: זה לא יכול להיכנס להצעת החוק הזאת, כי זה נושא חדש.

<יעל כהן שאואט: אנחנו מוכנים לקדם את זה עם מי שירצה.

אורלי לוי אבקסיס: לא את קובעת מה נושא חדש.

אורלי לוי אבקסיס: רק לוועדת הכנסת יש את הסמכות לקבוע.

אורלי לוי אבקסיס: אם עברה בקשה של אחד הח"כים לנושא חדש, זה נידון בוועדת הכנסת.

אורלי לוי אבקסיס: שם מצביעים אם זה נושא חדש או לא.

אורלי לוי אבקסיס: אם העליתי את זה לפני קריאה ראשונה, זה לא נושא חדש.

<אתי בנדלר: השאלה אם הצעת החוק יכולה להוות פלטפורמה להצעה החדשה.

אורלי לוי אבקסיס: אני מגלה תוך כדי תנועה שיש בעיה.

אורלי לוי אבקסיס: השאלה איך אנחנו פותרים את הבעיה.

אורלי לוי אבקסיס: שתהיה, מבחינתי, הצעת חוק נפרדת שלי.

אורלי לוי אבקסיס: יש לי אינטרס להעביר אותה בנפרד, לקחת עליה את הקרדיט.

אורלי לוי אבקסיס: אם יש נתיב להכניס פה שני דברים ששניהם ראויים, אדרבא, אני מוותרת על עוד הצעת חוק שיהיה לי עליה "וי".

אורלי לוי אבקסיס: היא תביא אולי לאיזה שהוא איזון.

אורלי לוי אבקסיס: עיתונים זה לא מסוג הדברים שבאים לטעון כנגדם.

אורלי לוי אבקסיס: לא זה מה שהצעת החוק באה לעשות.

אורלי לוי אבקסיס: היא באה למנוע את הניצול של אותם מוכרים לגבי דברים שאתה לא צריך כמעט.

אורלי לוי אבקסיס: היא באה למנוע עסקאות של אלפי שקלים.

אורלי לוי אבקסיס: פה אנחנו צריכים לראות איך אנחנו מאזנים.

<רן מלמד: זה מחזיר את רשימת ההחרגה.

<אתי בנדלר: את מדברת על התקשרויות חד פעמיות, לא על עסקאות מתמשכות.

<יעל כהן שאואט: הצעת החוק טובה בכך שהיא נותנת אפשרות להיחלץ משיחת השיווק כבר בתחילתה.

<יעל כהן שאואט: במדינות אחרות יש פתרונות הרבה יותר טובים.

<יעל כהן שאואט: יש את רשימת do not call register.

<יעל כהן שאואט: הצרכן יכול להירשם לרשימה, לדרוש שלא יתקשרו אליו בכלל לשיחות שיווק ,סקרים, תרומות, שום דבר.

מיכל רוזין: איפה הוא נרשם?

אורלי לוי אבקסיס: מי ידע לנתב?

<יעל כהן שאואט: זה קיים בארצות הברית, בקנדה, באוסטרליה.

<חנה טירי: בארץ לא בחרו בשיטה הזאת.

<יעל כהן שאואט: זה דורש אמצעים.

<יעל כהן שאואט: זה דבר שעולה כסף.

<יעל כהן שאואט: זאת בדרך כלל רשימה שמנוהלת על ידי המדינה או רשות מטעם המדינה.

<יעל כהן שאואט: זה דבר שצריך להקים.

<יעל כהן שאואט: זה נושא שצריך לחשוב עליו.

<יעל כהן שאואט: יכול להיות שהפתרון הזה - -

<נמרוד הגלילי: בחוק התקשורת ניסו להוביל את התהליך הזה.

<אתי בנדלר: הכנסת בחרה לא לעשות.

<נמרוד הגלילי: זה הפתרון.

<יעל כהן שאואט: אני מציעה להסדיר את שעות הפנייה לציבור.

<יעל כהן שאואט: זה שהתקשרו אלי אתמול ב-21:00 בערב זה לא דבר ראוי.

<יעל כהן שאואט: אני מציעה להגביל את זה לשעות שבין 9:00 ל-17:00 או 9:00 ל-18:00.

<יעל כהן שאואט: חייב שהקו יהיה מזוהה, שיתקשרו אלי ממספר שאני יכולה לחזור אליו אם אני רוצה מיד לבטל.

<יעל כהן שאואט: אני מציעה להוסיף את השיחות לצורך סקרים ותרומות.

<יעל כהן שאואט: מדוע?

<יעל כהן שאואט: כאשר חוק הספאם חוקק, הרבה מאוד עסקים מצאו דרך לאכוף את זה.

<יעל כהן שאואט: עושים עד היום שיחות שהן שיחות ספאם.

<יעל כהן שאואט: מציעים לך סקר: האם תרצי לענות לסקר על הרזיה או על דיאטה.

<יעל כהן שאואט: ברגע שאת לוחצת על 1, נכנסת.

<יעל כהן שאואט: בסופו של דבר זאת שיחת שיווק שתשמעי בה איזו שהיא הקלטה על מוצר כלשהו.

<יעל כהן שאואט: הפתרונות האחרים שלנו זה לא הנושא היום.

<יעל כהן שאואט: אנחנו מוכנים לקדם את זה.

רוברט אילטוב: הצעת החוק ראויה וחשובה.

רוברט אילטוב: גם אני, כמו רוב היושבים בחדר הזה, מקבל טלפונים עם מטרות שיווקיות חוצפניות.

רוברט אילטוב: זה לא נעים.

רוברט אילטוב: מצד שני, צריך להבין שהחוק לא ישים.

רוברט אילטוב: אם מתקשר מישהו מטלפון חסום למישהו מבוגר, אי אפשר להתמודד עם זה.

רוברט אילטוב: הוא לא יוכל ללכת לבית המשפט.

רוברט אילטוב: הוא לא יוכל לעשות שום דבר.

רוברט אילטוב: נוגעים פה באלפי מקומות עבודה.

רוברט אילטוב: אני לא מדבר כרגע על עיתונים, שזה קריטי בשבילם, ועל עוד ענף זה או אחר שלא דיברו עליו.

רוברט אילטוב: כפי שהבנתי משולי מועלם, היא דיברה עם הממשלה, היא לא דיברה עם הגופים שעוסקים.

שולי מועלם-רפאלי: אני דיברתי עם כל מי שהיה רלוונטי לדבר איתו.

רוברט אילטוב: זה לא מה שאמרת.

רוברט אילטוב: אמרת שדיברת, לא שסיכמת.

מיכל רוזין: היא אמרה שפנו אליה אתמול.

שולי מועלם-רפאלי: פנו אלי אתמול.

שולי מועלם-רפאלי: כל מי שביקש להיפגש איתי ביחס להצעת החוק הזאת קיבל זמן איתי.

רוברט אילטוב: אני מאמין שהצעת החוק הזאת היא לא שבוע או שבועיים על המדף.

אורלי לוי אבקסיס: היא טובה אם אנחנו מסדרים אותה נכון.

רוברט אילטוב: השאלה איך מסדרים אותה.

רוברט אילטוב: יכול להיות שהיא טובה.

רוברט אילטוב: כשמתקשרים לקשיש מטלפון חסום, אין לו דרך להתמודד.

רוברט אילטוב: גם אם נחוקק חוק, הוא לא ידע להגיע לאותו מפר חוק.

רוברט אילטוב: הוא לא ידע להתמודד עם זה.

רוברט אילטוב: השאלה אם זה ישים.

רוברט אילטוב: אני מעריך שזה לא ישים.

רוברט אילטוב: אני מעריך שזה יפגע באלפי מקומות עבודה, בהרבה מאוד עסקים קטנים שאין להם דרך להגיע לאנשים אלא רק טלפונית.

רוברט אילטוב: הצעת החוק עדיין לא בשלה כדי להעביר אותה, אבל יחד עם זאת אני לא אתנגד לה בתנאי שכבר בשלב הזה ההצעה של אורלי להחריג את העיתונות הכתובה ואת השירותים מצילי החיים תתקבל.

מיכל רוזין: אי אפשר.

מיכל רוזין: לא נראה שאפשר להחריג פה באופן כזה, כי אז יבואו מעסקים אחרים ויאמרו, למה אחרים כן והם לא.

מיכל רוזין: איך תחריג את זה?

מיכל רוזין: יבואו מתיאטרון הבימה ויגידו שאתה מונע מהם לשווק תרבות.

<שוש רבינוביץ: האינטרסים העסקיים רלוונטיים - -

<אתי בנדלר: לכל העסקים יש קשיים.

<אתי בנדלר: ברור שאפשר להחריג סוגים של עסקים שיש להם מכנה משותף.

<אתי בנדלר: אתה לא יכול לקחת באופן פרטני עיתונות או תרבות בלי לבדוק מה קורה בעסקי המספרות, בעסקי קוסמטיקה או עסקים אחרים.

<אתי בנדלר: על סמך מה תחריג דווקא עיתונות?

רוברט אילטוב: הצעת החוק בעייתית מבחינתי.

אורלי לוי אבקסיס: אולי נבקש מהמועצה לצרכנות שיביאו לנו כמה עסקאות של עיתונות - -

מיכל רוזין: זה מה ששאלתי.

מיכל רוזין: היא לא ענתה לי על זה.

מיכל רוזין: על איזה סוגי מכירות יש תלונות?

מיכל רוזין: אם נשמע ממך שיש לכם תלונות רבות על העיתונים, על תיאטראות או דברים כאלה, אנחנו נגיד שיש פה בעיה.

<יעל כהן שאואט: זה דורש בדיקה אצלנו.

אורלי לוי אבקסיס: תוכלי להעביר לנו?

<יעל כהן שאואט: בוודאי.

<אתי בנדלר: אני מבקשת שבבדיקה הזאת תתייחסי לכך שאמרת שלא נראה שיש בעיות עם עסקאות מתמשכות אלא יותר עם עסקאות חד פעמיות.

<אתי בנדלר: עיתונות זה עסקאות מתמשכות.

<יעל כהן שאואט: לגבי עסקאות מתמשכות יש תלונות על הטרדה על ידי נציגי שימור לקוחות.

<יעל כהן שאואט: הלקוח עזב, אבל מתקשרים אליו פעם אחר פעם כדי שהוא יחזור לחברה.

<יעל כהן שאואט: הרבה פעמים זו חברת תקשורת.

<יעל כהן שאואט: נושא ההחרגה, מבחינתי, בעייתי מלכתחילה.

<אתי בנדלר: תעבירי לוועדה פילוח של כל סוגי התלונות לפי פרמטרים שונים.

מיכל רוזין: שהרשות במשרד הכלכלה תפלח לנו איזה תלונות מגיעות אליה.

מיכל רוזין: אין לי ספק שהחוק הזה נוצר מאיזו שהיא מצוקה וצורך מסוים לגבי תלונות מסוימות.

<חנה טירי: אנחנו נעביר פילוח.

<חנה טירי: עיקר התלונות בנושא עסקה לא הוגנת זה על חברות שהעיסוק שלהן הוא בלמכור מוצרים.

מיכל רוזין: היא מתכוונת שהעיסוק שלהם במכירות.

<אתי בנדלר: לא בעסקאות מתמשכות.

<חנה טירי: למרות שלפעמים הם מוכרים כל מיני מנויים אחרים.

מיכל רוזין: לא כפנייה לעסקה מתמשכת.

<דור ליאוניד: אם כל החברות היו מקיימות את החוק הקיים לגבי עסקת מכר מרחוק, ואם כל החברות היו נותנות את כל הפרטים, את המסמך כמו שצריך והולכות לפי הספר כמו שהחברות שנמצאות פה עושות, לא הייתה לנו את הבעיה.

<דור ליאוניד: הבעיה היא יותר בחוסר אכיפה, לא בחוסר חקיקה.

<דור ליאוניד: שם הבעיה.

<דור ליאוניד: כשיש לך נהגים שלא נוסעים כמו שצריך בכביש, אתה לא אומר לכל הנהגים במדינה להישאר בבית כי זה הכי בטוח.

<דור ליאוניד: צריכים לטפל במי שלא פועל כמו שצריך בחוק.

<דור ליאוניד: החוק הזה מתייחס לכולם.

<דור ליאוניד: הוא מפיל נטל מאוד מאוד קשה על כל החברות שלא לצורך.

מיכל רוזין: אם הייתה הוגנות בסיסית, היו הרבה חוקים שהיו נמנעים בבית הזה ולא היינו מחוקקים אותם.

מיכל רוזין: אין הוגנות בסיסית.

מיכל רוזין: אני לא מדברת עליכם כעיתונים, אני מדברת באופן כללי.

מיכל רוזין: יש בעיית הוגנות, לכן המחוקק מנסה למצוא את הדרכים שהן לא תמיד הכי ישירות, לפעמים הן עקיפות.

<דור ליאוניד: אגב, זה לא ישתנה.

מיכל רוזין: אנחנו מנסים להגן על הצרכן.

<דור ליאוניד: גם עם החוק החדש החברות האלו ימשיכו לעשות את אותם דברים, את אותן הפרות, כי מי שמפר היום יפר גם מחר.

שולי מועלם-רפאלי: האם אנחנו מצביעים?

<לאה ורון: בוועדת הכלכלה קוראים את הצעת החוק, שומעים הערות לכל אחד מהסעיפים בהצעת החוק, ומצביעים על הסעיף הרלוונטי.

שולי מועלם-רפאלי: עושים את זה גם בשאר הוועדות.

<לאה ורון: אני לא יודעת.

<לאה ורון: אני מנהלת רק את ועדת הכלכלה.

שולי מועלם-רפאלי: אני מניחה שאת יודעת מה קורה בשאר הוועדות.

<לאה ורון: אני לא יודעת מה קורה בשאר הוועדות.

<לאה ורון: לא ניתן לעשות את זה היום.

<לאה ורון: השעה עשרים ל-11.

<לאה ורון: אי אפשר לעלות על הצעת חוק אחרת שתוכנן לה סדר יום.

<לאה ורון: הפניתי את תשומת ליבך לכך במהלך הדיון.

שולי מועלם-רפאלי: נכון, אני גם הפניתי את תשומת ליבה של יושבת-ראש הוועדה.

מיכל רוזין: סליחה, יושבת חברת כנסת שהיא אחת המציעות - -

<לאה ורון: ומבררת את הצעת החוק.

שולי מועלם-רפאלי: האם אנחנו יכולים בזמן שיש לקרוא את הצעת החוק ולהצביע עליה?

<לאה ורון: התשובה היא לא, כי בשעה 10:30 נקבעה ישיבה אחרת בהצעת חוק אחרת.

שולי מועלם-רפאלי: אוקי.

שולי מועלם-רפאלי: זה מעשה שלא ייעשה אבל בסדר.

<לאה ורון: למה זה מעשה שלא ייעשה?

שולי מועלם-רפאלי: זה לא לדיון פה בפני כל הציבור.

<לאה ורון: מה אנחנו נוהגים לעשות בוועדת הכלכלה?

שולי מועלם-רפאלי: בוועדת הכלכלה נוהגים מנהגים שונים בסיטואציות שונות, זו התחושה עכשיו.

<לאה ורון: תראי, בסוף ההחלטה היא של יושבת-ראש הוועדה.

שולי מועלם-רפאלי: יושבת-ראש הוועדה, את מוכנה בבקשה שנקרא את החוק ונצביע?

שולי מועלם-רפאלי: אמרו שזאת החלטה שלך.

<לאה ורון: ההחלטה היא של יושב-ראש הוועדה.

<לאה ורון: אני תמיד אומרת את עמדתי, אבל ההחלטה היא של חברי הכנסת, לא שלי.

מיכל רוזין: התבקשתי לקיים את הדיון הזה עד 10:30.

מיכל רוזין: אני כבר באיחור בעצמי לוועדה נוספת.

מיכל רוזין: אני פוגעת בהצעת החוק הבאה.

מיכל רוזין: מנהלת הוועדה מחליטה עבורי בעניין הזה.

מיכל רוזין: אני לא יושבת-ראש הוועדה הקבועה של הוועדה.

מיכל רוזין: התבקשתי למלא את מקומו של יושב-ראש הוועדה.

מיכל רוזין: גם אם אני אתחיל לקרוא, לדעתי זה לפחות 20 דקות, אם לא יותר.

שולי מועלם-רפאלי: יש פה סעיף אחד בהצעת החוק.

שולי מועלם-רפאלי: מה שמיכל מחליטה זה בסדר.

מיכל רוזין: בישיבה הבאה נפתח מיד בקריאה, כי אני חושבת שסיימנו את הדיון המהותי, הענייני.

מיכל רוזין: נתנו לכולם להתבטא.

מיכל רוזין: אף אחד לא יכול להגיד שלא נתנו לו את זכות ההתבטאות, את זכות הוויכוח.

<אתי בנדלר: אם יש מישהו שחושב שלא נשמעו כל טענותיו, נא להעביר טענות בכתב שנעיין בהן לפני הישיבה.

מיכל רוזין: בדיוק.

מיכל רוזין: הישיבה הבאה תפתח מיד בהקראה, לאחר מכן תהיה הצבעה.

מיכל רוזין: אני מתנצלת, שולי.

מיכל רוזין: תודה לכם.

מיכל רוזין: יום טוב.